P50

P50 係事件相關電位嘅一種，出現喺接收到一個刺激之後大約 50 至 60 毫秒，好多時出現喺顳葉嗰頭。對 P50 嘅研究好多時會視佢為代表感覺門控嘅腦活動－感覺門控係指個腦有能力選擇性噉篩走一部份所收到嘅感覺訊息，而如果一個受試者對於某一個聽覺刺激冇 P50 嘅反應，就表示佢個腦嘅感覺門控機制喺度發揮效用，令佢接收唔到嗰個刺激。

有研究顯示，P50 仲可以用嚟預測同診斷某啲心理病，例如係精神分裂症嘅患者就出現唔能夠正確噉做 P50 嘅現象。除咗精神分裂之外，外傷性腦損傷嘅病人、娛樂性用藥、同埋有創傷後心理壓力緊張症候群嘅病人都有 P50 失調嘅情況。

研究方法 
喺神經科學當中，科學家多數係用配對拍答測試嚟研究 P50 嘅。配對拍答測試嘅步驟如下：個研究者會一路用腦電圖量度住受試者嘅腦電活動，要佢哋留心聽一個拍答聲，跟住再俾佢哋聽第一個聲，然後喺大約 500 毫秒之後俾佢哋聽第二個聲。一個年紀大過 4 個月嘅人類正常嚟講會對第二個聲 P50 反應弱啲。「P50 壓抑」嘅數值就係「第二個聲所引起嘅 P50 波幅」除「第一個聲所引起嘅 P50 波幅」嘅百分比，反映咗個受試者喺聽到第一個聲之後感覺門控有幾強烈噉壓抑佢對第二個聲嘅反應，通常數係 80% 左右。

同病嘅啦掕

精神分裂 
研究顯示，精神分裂嘅病人通常唔會有 P50 壓抑，又或者反而對第一個聲有 P50 壓抑。有研究者指，呢種 P50 異常表示精神分裂症嘅患者會不自控噉去留意一啲正常人會忽略嘅刺激，解釋到點解佢哋成日都會有難集中精神或者感覺超負荷嘅情況。

精神分裂當中嘅 P50 異常受遺傳因素影響：有研究發現，喺一個家庭入面，如果有個仔女有精神分裂，佢嘅父母比較有可能會有 P50 壓抑異常，就算嗰位父母冇精神分裂都係噉。

事件相關電位
腦電圖
腦電波
EEGLAB
顳葉

攷 

神經科學